== A Comment to my Awadhi Friend == 

 إلى أخي الكريم العوضي  

 تحية طيبة وبعد ،،، 

 عزيزي العوضي عذرا بس لاحظت اني اكتب بالعربي لربما يكون أحسن من ناحية جوابي على رأيك ياصديقي العزيز .. 

 أنا اللي أساسا كاتب هالموضوع عن الهولة والخودمونية في ويكي، لكني مب آخر واحد سوا في تعديلات عن منيرة فخرو وغيرها والبلدان اللي احنه موجودين فيها وهاي أصلا صعب أنعرفه بسبب التشابك الغريب بين الطائفتين العرب والفرس المهاجرين من ايران بغض النظر عن الأسباب. 

 صديقي العزيز انه مادري وين راح رفيقي البستكي انه مجاوبك مع اني كلمته من فترة أبخصوص أن يرد ويناقشك فيها، بس انه بما اني من ضمن أعضاء فريق النقاش السلمي اهني، اسمحلي انه اشرح وجهة نظري. 

 كان حلوة ملاحظتك بشأن رأي الشيعة عنه وتعاطف الفرس وانه اوقف معاك فيها. بس عزيزي هاي اللي انت قاعد تشرحه اهوة مشكلة اجتماعية بغض النظر عن اسبابها الكثيرة، ومايصير أتخليها في موسوعة رسمية ضخمة جدا على الانترنت بسبب هاي الاسباب واتقول انه احنه أحين عرب. احنه اخوي مب عرب احنه فرس حتى النخاع ولكننا واقفين في صف اخوانه العرب السنة بسبب الضغط، واللي يتبرى من أصله نذل يا صديقي العزيز مع احترامي العميق لكل اخواني الفرس من كله الطائفتين، وفي نفس الوقت اللي يهاجم شخص بسبب اختلاف مذهبة سواء كان اهوة سني او شيعي فهاي انسان متخلف مايفهم لا في الدين ولا في الاخلاق والتربية. شوف طريقتي احين في الشرح اتراويك انه هاي مشكلة دينية واجتماعية بينما الموقع أهني يعترف باللاشياء العلمية والتاريخية المسجلة فقط وان كان فيها صراحة بعض التحريف ولكن هاي يرجع لحرية التصحيح اهني. 

 انه اخوي مالومك على رأيك، بس انت علميا مايصير اتقول احنه أحين صرنه عرب! اجتماعيا وتربويا تقدر اتقول هلون أي، لكن علميا ووراثيا هاي شي مستحيل اخوي! وفي نفس الوقت احب اقولك تره احنه مانبي لا عطف الفرس ولا الشيعة ولا السنة ولا غيرهم ولا نبي انسوي شريحة جديدة من المجتمع لانه احنه كلنه مسلمين اصلا واساس التفرقة الطائفية في دينا ترجع لسببين واللي اهوة اعداء الاسلام من برع الدين، او الناس المسلمين اللي يبون يتمون في مراكزهم بأستخدام التفرقة وفيهم سنة وشيعة على فكرة، مب الرسول ولا اهل بيته ولا صحابته و لا اهل السلف. 

 احنه اهني اخوي للأسف حاولنه انه وصديقي البستكي انه نبعد المذهب قدر الإمكان من هذا الموضوع العلمي لكن بعد صار معيار مهم للناس! بعدين اخوي أنت من قالك انه الشيعة يكرهوننا؟ المتخلفين منهم أي، واحنه مانكرهم بس متخلفينه أي! اكو روح شوف قرانه في إيران بانيين لهم شوارع اشكثر بس معتقد انك حتى زرتهم او اتعرف عنهم الكثير يمكن، وفي مشهد وقم في اشكثر سنة مناك ولا احد حتى يسألك انت شنو! ولو بتثير هالنقاط عندهم الناس ملت من هالاشياء! لا قط سمعنه انه سني انظلم مناك أو قتل مثل ما الناس اتقول بس احنه شعوبنه اتكبر المساءل للأسف! 

 بالنسبة حق اخوانه العرب اخوي فانه معاك! انه على فكرة وصديقي البستكي مانعتبر روحنه أجانب مني ولا العرب أجانب! انه بحريني واعتز ابوطني، لكني ما انسه بعد أصلي من أي بلد واللي يعتبر بلدي الثاني بس مب وطني وبيتي! بالنسبة لحب العرب لنه بقولك شي مع احترامي لك ولهم، معيار حبهم لنه تره يعتمد على التربية والتخلف اشلون معاه، لكن مع احترامي لك اهمة بعد فيهم وايد عنصرية ملحوظة علينه للحين وكل ما استغنو ازيادة يطنزون علينه مجرد مذهبنة المشترك يخليهم يتعاطفون معانه واشكالنه الجميلة وعملنه الكادح! هاي انه اكلمك من ناحية اذا ماحبونه بس فيهم ناس من ناحية ثانية اهمة اهلي واصدقائي احطهم على جرحي يبرد!  

 شوف عزيزي اكررلك انه هاي مب مشكلة اصل وطائفة اذا اتشوف رايك فهي مشكلة اجتماعية مب علمية انه انحطها في في هالموضوع او نقتنع فيها يا صديقي العزيز . بعدين بالنسبة لاستخدام كلمة اخوان فحتي الشيعة اخوانه مهما يكون لانه دينه واحد وهاي المهم، وبالنسبة لذكر الزواج فاحنه ناخذ منهم وياخذون منه بشكل كثير وايد وليما صار حب حقيقي بين اثنين من معدن اصيل مايهم لا المذهب ولا الدين اخوي. 

 انه حطيت ايميلي فوق اذا بغيت اتناقشني في شي حياك في أي وقت واقدر ادليك على البستكي لانه فاضي اكثر مني وشغله في الحياة هاي المواضيع الاصولية! 

 والسلام عليكم والرحمة ،،، 

 Janahisworld@hotmail.com